CELEX: 32010D0608(01)
Language: el
Date: 2009-12-17 00:00:00
Title: Απόφαση αριθ. A3, της 17ης Δεκεμβρίου 2009 , σχετικά με το συνυπολογισμό συνεχών περιόδων απόσπασης που έχουν πραγματοποιηθεί δυνάμει τον κανονισμού (ΕΟΚ) αριθ. 1408/71 του Συμβουλίου και του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου  (Κείμενο που παρουσιάζει ενδιαφέρον για τον ΕΟΧ )και για τη συμφωνία ΕΚ/Ελβετίας

8.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 149/3
            
         ΑΠΌΦΑΣΗ αριθ. A3
   της 17ης Δεκεμβρίου 2009
   σχετικά με το συνυπολογισμό συνεχών περιόδων απόσπασης που έχουν πραγματοποιηθεί δυνάμει τον κανονισμού (ΕΟΚ) αριθ. 1408/71 του Συμβουλίου και του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 149/04
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για το συντονισμό των συστημάτων κοινωνικής ασφάλειας (1), δυνάμει του οποίου η Διοικητική Επιτροπή είναι αρμόδια για την εξέταση όλων των διοικητικών θεμάτων ή των θεμάτων ερμηνείας που προκύπτουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (2),
   το άρθρο 12 του κανονισμού (ΕΚ) αριθ. 883/2004,
   το άρθρο 5 και τα άρθρα 14 έως 21 του κανονισμού (ΕΚ) αριθ. 987/2009,
   Εκτιμώντας τα ακόλουθα:
   
               (1)
            
            
               Για τους σκοπούς της παρούσας απόφασης ως «απόσπαση» νοείται οποιαδήποτε περίοδος πραγματοποιεί μισθωτός ή αυτοαπασχολούμενος κατά τη διάρκεια της οποίας ασκεί τη δραστηριότητά του σε κράτος μέλος άλλο από το αρμόδιο κράτος μέλος σύμφωνα με τις διατάξεις του άρθρου 14 παράγραφος 1, του άρθρου 14α παράγραφος 1, του άρθρου 14β παράγραφοι 1 ή 2 του κανονισμού (ΕΟΚ) αριθ. 1408/71 του Συμβουλίου (3) και του άρθρου 12 παράγραφοι 1 ή 2 του κανονισμού (ΕΚ) αριθ. 883/2004.
            
         
               (2)
            
            
               Οι διατάξεις του άρθρου 12 του κανονισμού (ΕΚ) αριθ. 883/2004, οι οποίες προβλέπουν εξαίρεση στον γενικό κανόνα που ορίζεται στο άρθρο 11 παράγραφος 3 στοιχείο α) του εν λόγω κανονισμού, αποσκοπούν κυρίως στη διευκόλυνση της ελευθερίας παροχής υπηρεσιών προς όφελος των εργοδοτών οι οποίοι αποσπούν εργαζόμενους σε κράτη μέλη άλλα από αυτό στο οποίο είναι εγκατεστημένοι, καθώς και στην ελευθερία μετακίνησης των εργαζομένων σε άλλα κράτη μέλη. Οι διατάξεις αυτές αποσκοπούν επίσης στην εξάλειψη των εμποδίων για την ελεύθερη κυκλοφορία των εργαζομένων, στην ενθάρρυνση της οικονομικής αλληλοδιείσδυσης και στην αποφυγή διοικητικών επιπλοκών, κυρίως για τους εργαζόμενους και τις επιχειρήσεις.
            
         
               (3)
            
            
               Οι καθοριστικές προϋποθέσεις για την εφαρμογή του άρθρου 12 παράγραφος 1 του εν λόγω κανονισμού είναι η ύπαρξη, αφενός, άμεσης σχέσης μεταξύ του εργοδότη και του εργαζομένου τον οποίο προσλαμβάνει και, αφετέρου, δεσμών μεταξύ του εργοδότη και του κράτους μέλους στο οποίο είναι εγκατεστημένος. Η καθοριστική προϋπόθεση για την εφαρμογή του άρθρου 12 παράγραφος 2 του εν λόγω κανονισμού είναι η συνήθης άσκηση ουσιώδους παρόμοιας δραστηριότητας στο κράτος μέλος όπου το εν λόγω πρόσωπο είναι εγκατεστημένο.
            
         
               (4)
            
            
               Δυνάμει του κανονισμού (ΕΟΚ) αριθ. 1408/71, η προβλεπόμενη διάρκεια της απόσπασης δεν μπορεί να υπερβαίνει τους 12 μήνες, με εξαίρεση την παράταση κατά 12 επιπλέον μήνες, κατ’ ανώτατο όριο, λόγω απρόβλεπτων συνθηκών. Δυνάμει του κανονισμού (ΕΚ) αριθ. 883/2004, η προβλεπόμενη διάρκεια της απόσπασης δεν μπορεί να υπερβαίνει τους 24 μήνες συνολικά.
            
         
               (5)
            
            
               Οποιαδήποτε παράταση της συνεχούς περιόδου απόσπασης πέραν της μέγιστης διάρκειας που προβλέπεται στους κανονισμούς απαιτεί συμφωνία, όπως ορίζεται στο άρθρο 17 του κανονισμού (ΕΟΚ) αριθ. 1408/71 ή στο άρθρο 16 του κανονισμού (ΕΚ) αριθ. 883/2004.
            
         
               (6)
            
            
               Ο κανονισμός (ΕΚ) αριθ. 883/2004 δεν περιλαμβάνει καμία ρητή μεταβατική διάταξη σχετικά με το συνυπολογισμό των περιόδων απόσπασης οι οποίες έχουν πραγματοποιηθεί δυνάμει των κανονισμών (ΕΟΚ) αριθ. 1408/71 και (ΕΚ) αριθ. 883/2004. Η πρόθεση του νομοθέτη ήταν να παραταθεί η μέγιστη δυνατή προβλεπόμενη περίοδος απόσπασης από 12 σε 24 μήνες. Οι διαδικασίες και άλλες προϋποθέσεις σχετικά με την απόσπαση δεν μεταβλήθηκαν σημαντικά.
            
         
               (7)
            
            
               Συνυπολογίζονται λόγοι νομικής συνέχειας μεταξύ του παλιού και του νέου κανονισμού και επιδιώκεται η εξασφάλιση ενιαίας εφαρμογής των κανόνων σχετικά με την απόσπαση κατά τη μεταβατική περίοδο μεταξύ των κανονισμών (ΕΟΚ) αριθ. 1408/71 και (ΕΟΚ) αριθ. 883/2004,
               Ενεργώντας σύμφωνα με τους όρους του άρθρου 71 παράγραφος 2 του κανονισμού (ΕΚ) αριθ. 883/2004,
            
         ΑΠΟΦΑΣΙΖΕΙ:
   
               1.
            
            
               Όλες οι περίοδοι απόσπασης που πραγματοποιούνται δυνάμει του κανονισμού (ΕΟΚ) αριθ. 1408/71 λαμβάνονται υπόψη για τον υπολογισμό της συνεχούς περιόδου απόσπασης κατ’ εφαρμογήν του κανονισμού (ΕΚ) αριθ. 883/2004, έτσι ώστε η συνολική περίοδος συνεχούς απόσπασης που έχει πραγματοποιηθεί κατ’ εφαρμογή αμφότερων των κανονισμών να μην υπερβαίνει τους 24 μήνες.
            
         
               2.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού (ΕΚ) αριθ. 987/2009.
            
         
      
         
            Η Πρόεδρος της Διοικητικής Επιτροπής
         
         Lena MALMBERG
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.
   
      (3)  ΕΕ L 149 της 5.7.1971, σ. 2.